হাতির শাবক এমনিতেই খুব আকর্ষণীয় হয়। খুনসুটি করতেও তাদের জুড়ি মেলা ভার। সম্প্রতি ভাইরাল হওয়া এক ভিডিয়োয় সেই প্রমাণ পাওয়া গেল আবার। সেখানে দেখা যাচ্ছে, একটি হাতি শাবক তার সঙ্গে খেলা করার জন্য সমানে খুঁচিয়ে যাচ্ছে এক যুবককে। তাইল্যান্ডের চিয়াং মায় শহরে রয়েছে হাতিদের নার্সারি। হাতি প্রতিপালনের সেই শিবিরের নাম মা-সা এলিফ্যান্ট ক্যাম্প। ভিডিয়োটি তোলা হয়েছে ওই ক্যাম্পের মধ্যেই। ভিডিয়োতে দেখা যাচ্ছে, শিবিরের একজন কেয়ারটেকার যুবক বাঁশের বেড়ায় আলকাতরার প্রলেপ দিচ্ছে। তাঁর পেছনে দাঁড়িয়ে আছে এক বছরের একটি হাতি শাবক। প্রথমে বেড়ার ফাঁক দিয়ে ওই যুবককে নিজের শুঁড়ে করে ডাকে হাতিটি। কাজে ব্যস্ত থাকায় যুবকটি শুঁড়ে হাত বুলিয়ে ফের কাজে লেগে পড়ল। কিন্তু হস্তি শাবকটিও ছেড়ে দেওয়ার পাত্র নয়। সে এবার বেড়ার উপরে উঠে শুঁড়ে করে ফের জড়িয়ে ধরতে লাগল তাঁকে। যেন আবদার, একটু খেললে কী হয়! গোটা ঘটনাটি ক্যামেরা বন্দি করে ফেসবুকে দিয়েছিলেন খুনসেউক ড্যাঞ্জ নামের এক ব্যক্তি। তার পর থেকেই নেটিজেনদের ভালবাসা উপচে পড়েছে ওই ছোট্ট হস্তি শাবকের উপর।